b"\n_START_ARTICLE_\nKraftwerk\n_START_PARAGRAPH_\nKraftwerk \xe2\x80\x93 Vokietijos elektronin\xc4\x97s muzikos grup\xc4\x97, viena i\xc5\xa1 elektronin\xc4\x97s muzikos pradinink\xc5\xb3._NEWLINE_Grup\xc4\x99 1970 m. \xc4\xafk\xc5\xabr\xc4\x97 Florianas \xc5\xa0naideris ir Ralfas Hiuteris, v\xc4\x97liau prisijung\xc4\x97 Volfgangas Fliuras ir Karlas Bartosas._NEWLINE_Kraftwerk pirmieji prad\xc4\x97jo naudoti \xc4\xafvairias grojimo priemones ir technikas, be kuri\xc5\xb3 \xc5\xa1iuolaikin\xc4\x97 elektronin\xc4\x97 ar elektronik\xc4\x85 naudojanti popmuzika nebe\xc4\xafsivaizduojama. Grup\xc4\x97s k\xc5\xabryba paveik\xc4\x97 tokius muzikos stilius, kaip EBM, Techno, electro funk ir bendrai 9-to ir 10-to de\xc5\xa1imtme\xc4\x8dio popmuzik\xc4\x85. Pagal j\xc5\xb3 \xc4\xaftak\xc4\x85 v\xc4\x97lyvojo XX a. muzikai Kraftwerk yra lyginami su The Beatles.\n_START_SECTION_\nIstorija\n_START_PARAGRAPH_\nJau 1968 m. Ralf H\xc3\xbctter, Florian Schneider-Esleben (taip pat \xc5\xbeinomas kaip: Florian Schneider), bosistas Butch Hauf, b\xc5\xabgnininkas Fred Monicks, vokalistas Basil Hammoudi ir Eberhard Kranemann \xc4\xafk\xc5\xabr\xc4\x97 grup\xc4\x99, kuri vadinosi Organisation. Kaip ir daugelis to meto muzikos grupi\xc5\xb3 Organisation band\xc4\x97 prapl\xc4\x97sti tuometin\xc4\x97s rokmuzikos ribas. J\xc5\xb3 pirmasis ir vienintelis Diuseldorfo fabrike su prodiuseriu Konrad (conny) Plank \xc4\xafra\xc5\xa1ytas albumas Tone Float pasi\xc5\xbeymi eksperimenti\xc5\xa1kumu, improvizacijomis._NEWLINE_1970 m. Ralf H\xc3\xbctter und Florian Schneide pasitrauk\xc4\x97 i\xc5\xa1 Organisation ir Diuseldorfe, Kling Klang studijoje, \xc4\xafk\xc5\xabr\xc4\x97 Kraftwerk. \xc5\xa0neideris grojo fleita, o Hiuteris \xe2\x80\x93 sintezatoriumi. Liepos - rugpj\xc5\xab\xc4\x8dio m\xc4\x97nesiais buvo \xc4\xafra\xc5\xa1ytas pirmasis albumas \xe2\x80\x9eKraftwerk\xe2\x80\x9c. Albumas i\xc5\xa1leistas 1970 m. gruod\xc5\xbeio 1 d. ir jo parduota 60 000 kopij\xc5\xb3. Vokietijos album\xc5\xb3 \xc4\x8dartuose \xc5\xa1is albumas pakilo iki 30 vietos. Antrasis albumas \xe2\x80\x9eKraftwerk 2\xe2\x80\x9c i\xc5\xa1leistas 1972 m. prad\xc5\xbeioje._NEWLINE_Ankstyv\xc5\xb3j\xc5\xb3 Kraftwerk (1970\xe2\x80\x931974 m.) sud\xc4\x97tis kaitaliojosi. Ralfas Hiuteris 1970 m. pabaigoje keletui m\xc4\x97nesi\xc5\xb3 paliko grup\xc4\x99. \xc5\xa0neideris ir Hiuteris grojo su daug \xc4\xafvairi\xc5\xb3 kit\xc5\xb3 muzikant\xc5\xb3, tarp j\xc5\xb3 \xe2\x80\x93 Maiklu Rotgeriu ir Klausu Dingeriu i\xc5\xa1 grup\xc4\x97s Neu!. Didel\xc4\x99 \xc4\xaftak\xc4\x85 jiems padar\xc4\x97 garsus prodiuseris Konis Plankas, dirb\xc4\x99s ir su kitomis garsiomis Vokietijos grup\xc4\x97mis \xe2\x80\x93 Can, Neu!, Cluster, Harmonia. 1970 m. pabaigoje Planko studija Kelne tapo viena populiariausi\xc5\xb3 Europoje. Joje buvo i\xc5\xa1leisti pirmieji keturi Kraftwerk albumai, ta\xc4\x8diau v\xc4\x97liau bendradarbiavimas nutr\xc5\xabko. Nema\xc5\xbeai prie to prisid\xc4\x97jo nesutarimai d\xc4\x97l kontrakt\xc5\xb3 po ketvirtojo albumo \xe2\x80\x93 Autobahn \xe2\x80\x93 komercin\xc4\x97s s\xc4\x97km\xc4\x97s._NEWLINE_1973 m. prie grup\xc4\x97s prisijung\xc4\x97 dailininkas Emilis \xc5\xa0ultas, i\xc5\xa1 prad\xc5\xbei\xc5\xb3 groj\xc4\x99s bosine gitara ir elektriniu smuiku, v\xc4\x97liau u\xc5\xbesi\xc4\x97m\xc4\x97 dizainu ir pad\xc4\x97jo kurti tekstus._NEWLINE_Klasikinis pastovus Kraftwerk stilius susiformavo 1975 m. su albumu ir koncert\xc5\xb3 turu Autobahn. Tuo metu grup\xc4\x97je jau grojo Fliuras ir Bartosas.\n_START_SECTION_\nMuzika\n_START_PARAGRAPH_\nKraftwerk \xe2\x80\x93 viena i\xc5\xa1 pirm\xc5\xb3 grupi\xc5\xb3, prad\xc4\x97jusi\xc5\xb3 groti vien tik elektroniniais instrumentais. J\xc5\xb3 muzika yra \xc5\xa1alta, bejausm\xc4\x97, kuria kompiuterizuotos mechanizuotos ateities vaizd\xc4\x85, kuriame \xc5\xbemogui \xe2\x80\x93 kaip jis dabar suprantamas \xe2\x80\x93 n\xc4\x97ra vietos. Tekstai taip pat \xc5\xa1alti, da\xc5\xbeniausiai apie technologijas, robotus, ma\xc5\xa1inas, modernios technologijos ir susvetim\xc4\x97jimo pasaul\xc4\xaf. Kaip ir daugumoje elektronin\xc4\x97s muzikos, Kraftwerk tekstai minimalistiniai, da\xc5\xbenai kartojamos tos pa\xc4\x8dios fraz\xc4\x97s. Svarbiausia yra muzika, o \xc5\xbeod\xc5\xbeiai \xe2\x80\x93 tik muzikos dalis. Grei\xc4\x8diau svarbu ne j\xc5\xb3 prasm\xc4\x97, o skambesys ir tai, kaip dera prie muzikos._NEWLINE_Kraftwerk dainose da\xc5\xbenai naudojamas labai ai\xc5\xa1kus, i\xc5\xa1siskiriantis ritmas v\xc4\x97liau tapo \xc4\xafprastas elektronin\xc4\x97je ir ypa\xc4\x8d vadinamojoje \xc5\xa1oki\xc5\xb3 muzikoje._NEWLINE_Vokalas da\xc5\xbeniausiai apdoromajas vokoderiu (voice - coder) arba apskritai sukuriamas dirbtinai naudojant \xc4\xafvairius kalbos generatorius, kaip kad 1981 m. albume Computer world (kompiuteri\xc5\xb3 pasaulis).\n_START_SECTION_\n\xc4\xaetaka\n_START_PARAGRAPH_\nKraftwerk k\xc5\xabryba tapo \xc4\xafkv\xc4\x97pimo \xc5\xa1altiniu tokiems atlik\xc4\x97jams, kaip Afrika Bambaataa, Beck, The Orb, Madonna, Depeche Mode, De La Soul, Coldplay, R.E.M., Fatboy Slim, Chemical Brothers, Bloodhound Gang ir kt., taip pat daug populiari\xc5\xb3 techno DJ'\xc5\xb3._NEWLINE_2000 m. elektronin\xc4\x97s muzikos k\xc5\xabr\xc4\x97jas Uv\xc4\x97 \xc5\xa0mitas i\xc5\xa1leido vis\xc4\x85 album\xc4\x85 vien Kraftwerk remiks\xc5\xb3, pavadint\xc4\x85 El Baile Alem\xc3\xa1n. Kraftwerk dainos jame perdarytos Lotyn\xc5\xb3 Amerikos muzikos stiliumi._NEWLINE_Populiariojoje kult\xc5\xabroje Kraftwerk buvo pamin\xc4\x97ti animaciniame seriale Simpsonai, filme The Big Lebowsky, laidoje \xe2\x80\x9eSaturday Night Live\xe2\x80\x9c (NBC), komedijoje T\xc4\x97vas Tedas._NEWLINE_2002 m. Did\xc5\xbeiosios Britanijos muzikos ir laisvalaikio \xc5\xbeurnalas Q \xc4\xaftrauk\xc4\x97 Kraftwerk \xc4\xaf 50 Bands To See Before You Die (50 grupi\xc5\xb3, kuri\xc5\xb3 nepamat\xc4\x99s negali mirti) s\xc4\x85ra\xc5\xa1\xc4\x85 6 vietoje."